Wicked, Wicked
<s>Wicked, Wicked () je američki triler film snimljen 1973. godine u režiji Richarda L. Barea.</s><s>Radnja je smještena u jedan hotel gdje se same plavokose gošće nakon dolaska nikad ne odjave, odnosno nestaju.</s><s>Protagonist, koga tumači David Bailey je hotelski detektiv kome tokom istrage tih događaja u hotel radi pjevačkog nastupa dođe bivša supruga (čiji lik tumači Tiffany Bolling) te, koristeći plavu periku postane predmetom zanimanja psihopatskog serijskog ubice.</s><s>Iako je iza njega stajao veliki hollywoodski studio MGM te iako je bio namijenjen najširoj publici, Wicked, Wicked je u određenom aspektu predstavljao eksperimentalni film, s obzirom da se u njemu po prvi put primijenila tehnika snimanja i prikazivanja "Duo-Vision", odnosno radnja se u potpunosti prikazivala kroz podijeljeni ekran.</s><s>Prilikom prikazivanja u kino-dvoranama se morao osigurati posebni zvuk za svaku od "polovica" filma, pa je zato Wicked, Wicked bio jedno od prvih filmskih ostvarenja u stereo tehnici.</s><s>Kritičari su mu, međutim, bili neskloni, zamjerajući mu niz klišeja i "neozbiljnost" na razini camp estetike.</s><s>Film je također loše prošao kod publike, a za što je Bare najviše krivio tadašnjeg MGM-ovog predsjednika Kirka Kerkoriana koji je, po njegovom mišljenju, novac koji se trebao koristiti za promociju filma distribuirao u MGM-ove kockarnice u Las Vegasu.</s><s>Zbog neuspjeha Wicked, Wicked je MGM odustao od planiranog špijunskog trilera October Incident, koji se također trebao snimati "Duo-Vision" tehnikom.</s>

<s>Izvori</s>

<s>Vanjske veze</s>

<s>Američki filmovi
Horor filmovi
Triler filmovi
Eksperimentalni filmovi</s>

